laion/Wikipedia-Exotic huggingface dataset:
רביעיית מיתרים מספר 15 (שוסטקוביץ')

רביעיית המיתרים מספר 15 במי במול מינור של דמיטרי שוסטקוביץ', אופוס 144, היא הרביעייה האחרונה של המלחין. אורכה הממוצע של היצירה עומד על כ-35 דקות, עובדה ההופכת רביעייה זו לארוכה שברביעותיו של המלחין. היא הושלמה במאי 1974, ובוצעה לראשונה בלנינגרד על ידי רביעיית טנייב כחצי שנה לאחר השלמתה. פרט לרביעייה זו ולרביעייה הראשונה של המלחין כולן בוצעו בפרמיירה על ידי רביעיית בטהובן (צ'לן ההרכב נפטר מעט לפני הפרמיירה המתוכננת). בדומה לשאר יצירותיו המאוחרות של המלחין, יצירה זו עוסקת בהסתכלות פנימית על האנושיות והמוות. היצירה מחולקת לשישה פרקים המקושרים ביניהם ללא הפסקה, וכולם מסומנים כאדג'יו (טמפו איטי יחסית): אלגיה- "נגנו פרק זה כך שזבובים ימותו בעת מעופם, ושהקהל יתחיל לעזוב את האולם מתוך שעמום מוחלט" היו הוראותיו של שוסטקוביץ' לנגנים. האלגיה קודרת, איטית ושלווה. היא מתחילה כפוגה, אך חלק זה תם במהירות כאשר ארבעת הכלים מנגנים יחדיו. המוטיב השני בסולם דו מז'ור, המהווה אנלוגיה לתמימותה של הרביעייה הראשונה של המלחין הכתובה גם היא בסולם זה. המוזיקה לא מתפתחת, כך שנדמה כאילו הזמן עצר מלכת ושאנו מצויים בעולם מושלם וחסר תנועה, בו שינוי אינו אפשרי. סרנדה- העולם המושלם וחסר התנועה אשר הצטייר באלגיה מופרע על ידי ארבעה סטים של שלושה תווים צורמים המדמים בכי, ומופיעים ברצף על ידי הכלים השונים. התו הראשון הוא סי במול, ובכך קיימת אנלוגיה לרביעייה מספר 13 של המלחין שהסתיימה באותו תו ממושך. כל תו שווה באורכו לאחר, מתחיל בשקט ומסתיים בעוצמה. אינטרמצו- אותו עולם חסר תנועה חוזר, וכולל קדנצה דרמטית לכינור יחיד. נוקטורן- מוצג מקצב מרש פשוט באווירת שאר הפרקים. מרש אבל- פרק איטי המביא לשקיעתה של התשוקה. אפילוג- מבוסס על שמונה התיבות האחרונות בפרק הראשון ובכך מחזק את תחושת חוסר התנועה וההשלמה. המוזיקה, חסרת אנרגיה, מגיעה לשיאה בסולו ויולה דרמטי, ונגמרת בייאוש וגסיסה כואבים. היצירה מקושרת באופן בולט למוות, ומסמלת את הילך רוחו של המלחין הגוסס. הסולם מי במול מינור, המכיל שישה תווים במול, מציג את המרחק הרב שעבר המלחין מרביעייה מספר 1 בסולם דו מז'ור, אל הרביעייה האחרונה וכביכול הרחוקה ביותר בסולמה. הקלטתה הראשונה של היצירה בוצעה על ידי רביעיית פיצוויליאם (כשבצד השני נמצאת רביעייה מספר שמונה בדו מינור) תחת פיקוחו של שוסטקוביץ' עצמו. מידע על היצירה "רביעיית מיתרים מספר 15" באתר מיוזיק בריינז מידע על הקומפוזיציה "רביעיית מיתרים מספר 15" באתר AllMusic
ויקיפדיה הטורקית

ויקיפדיה הטורקית (בטורקית: Türkçe Vikipedi) היא הגרסה בשפה הטורקית של אנציקלופדיית האינטרנט החופשית ויקיפדיה, המנוהלת ומתופעלת בידי קרן ויקימדיה. החומר שמתפרסם בוויקיפדיה כפוף לרישיון חופשי של Creative Commons מסוג CC-BY-SA, ולפיכך היקף זכויות היוצרים עליו מצומצם מאוד. נכון ל-21 בספטמבר 2024 ישנם בוויקיפדיה הטורקית 621,536 ערכים ו-2,415 משתמשים פעילים. החל מה-29 באפריל 2017, נחסמה האפשרות לגלוש בוויקיפדיה בכל השפות בטורקיה, בהוראת רשות טכנולוגיות המידע והתקשורת הטורקית. לפי מנוע החיפוש אלקסה, לפני חסימת הגישה, ויקיפדיה הייתה האתר ה-14 הנצפה ביותר בטורקיה. בית המשפט הטורקי העליון שחרר את החסימה ב-26 בדצמבר 2019. העמוד הראשי של ויקיפדיה הטורקית נוצר ב-5 בדצמבר 2002. ב-17 ביולי 2005 הגיע האתר ל-4,000 ערכים, וב-24 ביוני 2006 הגיע ל-25,000 ערכים. ב-9 במרץ 2014, נכתב הערך ה-225,000, וב-13 באוקטובר 2017 הערך ה-300,000. אתר האינטרנט הרשמי של ויקיפדיה הטורקית (בטורקית) ויקיפדיה הטורקית, ברשת החברתית פייסבוק ויקיפדיה הטורקית, ביישום טלגרם All Wikipedias ordered by number of articles. Top Sites in Turkey, באתר אלקסה Asli Kandemir, Turkey Removes Ban on Wikipedia After Almost Three Years, Bloomberg, ‏16 January 2020 כאן ניתן לראות את העריכה הראשונה בעמוד הראשי ציוני הדרך של ויקיפדיה הטורקית גילוי נאות: ערך זה מזכיר את קרן ויקימדיה או את אחד המיזמים שלה. ויקיפדיה היא מיזם של קרן ויקימדיה.
Anaconda

Anaconda (בעברית: אנקונדה) הוא שיר של הראפרית הטרינידדית ניקי מינאז'. השיר יצא לאור ב-4 באוגוסט 2014 כסינגל השני מאלבום האולפן השלישי של מינאז', The Pinkprint. השיר היה צפוי לצאת לאור ב-28 ביולי, אך הוצאתו נדחתה. ב-1 באוגוסט, שלושה ימים לפני הוצאתו, דלף השיר לאינטרנט באיכות נמוכה, ומספר שעות לאחר מכן באיכות גבוהה, השיר הגיע למקום השני במצעד הסינגלים של ארצות הברית בילבורד הוט 100, והיה לסינגל המצליח ביותר של מינאז' במצעד זה. השיר הוקלט במקור על ידי הראפרית מיסי אליוט בשנת 2012, אך מסיבות לא ידועות החליטה הראפרית לא להוציא את השיר, והוא הוקלט מחדש על ידי מינאז', עטיפת הסינגל פורסמה ב-24 ביולי והפכה לתופעה ויראלית. השיר כולל סמפול של השיר "Baby Got Back" של Sir Mix-a-Lot. השיר הפך את מינאז' לראפרית הראשונה לה שני סינגלים בפסגת מצעד המכירות של ה-iTunes כאשר הגיע השיר למקום הראשון במצעד זה, והשיר "Bang Bang" למקום השני. הווידאו קליפ של השיר פורסם בערוץ היוטיוב של מינאז' ב-20 באוגוסט 2014. הקליפ שבר את השיא של Vevo, בקטגוריה "שיא הצפיות ל-24 השעות הראשונות" עם 19.6 מיליון צפיות, כאשר השיא הקודם היה של השיר Wrecking Ball של מיילי סיירוס, שצבר 19.3 מיליון צפיות ב-24 השעות הראשונות לפרסומו. ב-17 במאי 2015, נשבר שיא זה על ידי טיילור סוויפט עם השיר "Bad Blood" שהגיע ל-20.1 מיליון צפיות ביומו הראשון, נכון לנובמבר 2022, הקליפ לשיר צבר למעלה ממיליארד צפיות ביוטיוב. כובדה לקבל את פרס החלוציות על שם מייקל ג'קס הון בטקס פרסי הווידאו קליפים של MTV לשנת 2022, לאחר נאומה הזמרת ביצעה את מיטב להיטיה הגדולים ביניהם; "Roman's Revenge", ‏"Monster", ‏"Beez in the Trap", ‏"Chun-Li", ‏"Moment 4 Life", ‏"Super Bass", ‏"Anaconda", ו-"Super Freaky Girl". מגזין "בילבורד" סקר את מופעי טקס המוזיקה ודירג את הופעתה של מינאז' במקום הראשון. מידע על הסינגל "Anaconda" באתר מיוזיק בריינז סרטון השיר "Anaconda" באתר יוטיוב אסף נבו, ‏ניקי מינאז': "OMG, סתכלו על התחת שלי", באתר ‏מאקו‏, 5 באוגוסט 2014 עמית שאטו, זה סיליקון? ניקי מינאז' לא מפסיקה לעוף על התחת שלה, באתר פרוגי אוניקה מאראג', ג'מאל ג'ונס, ג'ונתן סולון-מיווט, ארנסט קלארק, מרקוס פלאסיוס, אנתוני ריי ניקי מינאז', 7/28 #ANACONDA on iTunes, פורסם בדף האינסטגרם של מינאז' ב-24 ביולי 2014 Nicki Minaj's 'Anaconda' Leaks, Features Sir Mix-a-Lot and Lots of Cheek, פורסם באתר Spin ב-1 באוגוסט 2014 Taylor Swift's 'Shake It Off' Debuts At No. 1 On Hot 100 Polow Da Don Compares Nicki Minaj To Missy Elliott With “Anaconda” Nicki Minaj’s ‘Anaconda’ artwork goes viral Nicki Minaj's "Anaconda" Hits #1 on iTunes, פורסם באתר הרשמי של מינאז' ב-5 באוגוסט 2014 We have a new #24hrVevoRecord at 19.6M for @NICKIMINAJ!, בעמוד הטוויטר של VEVO Taylor Swift's 'Bad Blood' Video Breaks Vevo Record, Billboard (באנגלית) Anitta, J Balvin and More Performers Revealed for 2022 MTV Video Music Awards, E! Online, ‏2022-08-05 Nicki Minaj Performs "Super Freaky Girl," "Anaconda" & More | 2022 VMAs, נבדק ב-2022-08-31 Nicki Minaj Is Your 2022 VMA Video Vanguard Award Recipient, MTV (באנגלית) Joe Lynch, Joe Lynch, All the 2022 VMAs Performances, Ranked, Billboard, ‏2022-08-29 (באנגלית אמריקאית) Nicki Minaj's 'Anaconda' vaults 39-2 following the premiere of its video באתר בילבורד מידע על Anaconda, באתר המצעד של ניו זילנד מידע על Anaconda, באתר המצעד הספרדי
הקולוסוס מתעורר

הקולוסוס מתעורר (באנגלית: The Colossus Rises) הוא ספר פנטזיה מאת פיטר לרנג'יס, הראשון בסדרה "שבעת הפלאים". הספר יצא באנגלית בפברואר 2013 ותרגום שלו לעברית יצא בהוצאת ידיעות ספרים ב-2014. בשיאו העפיל למקום הרביעי ברשימה השבועית של רבי המכר בקטגוריית נוער של הניו יורק טיימס. במהלך 2013 נמכרו מעל 227 אלף עותקים מהספר בארצות הברית. העלילה מסופרת בגוף ראשון, ממבטו של ג'ק, נער בן 13. לאחר שג'ק נפגע מאוטו ליד בית ספרו הוא מתעורר במקום שנקרא מוסד קראי. הוא מגלה שיש לו גן מיוחד שנקרא G7W (ג'י 7 דבליו), ושהגן מקנה לו יכולות פיזיות ומוחיות מוגברות, אבל עם זאת, הגן יהרוג אותו בעוד חצי שנה. אלא אם הוא ועוד שלושה נערים כמוהו, מרקו, קאס ואלי, ימצאו ויאחדו את שבעת הלוקולי שאבדו עם טביעתה של אטלנטיס. הארבעה לומדים אודות משפחת המלוכה של אטלנטיס בכלל ועל שני הנסיכים, קראי ומסארים, בפרט. הם יוצאים למסע טיפוס באזור המוסד שם הם נאבקים עם יצור שמופיע בחלומותיהם באופן קבוע. מרקו מצליח להביס את היצור אך נופל ללוע הר הגעש ונעלם. לאחר כמה ימים שלושת הנערים הנותרים יוצאים למסע אל תוך הר הגעש בחיפוש אחר מידע, טורקין ושני שומרים נוספים נכלאים במלכודת בתוך ההר ושלושת הנערים ממשיכים בחיפוש. הם ניצלים ממלכודות ומגיעים פצועים קשה אל מפל ובריכה, הם מוצאים את מרקו שוכב ליד הבריכה אך בחיים, הם מגלים שהמים יכולים לרפא אנשים. הם מוצאים פתח אל העבר ומשחררים גריפון, לאחר שמבינים מה הן עשו הם חוזרים למוסד ושם מגלים שהגריפון תוקף את המוסד. לאחר שחטף את קאס, הם נוסעים בעקבות הגריפון ליוון יחד עם טורקין בחיפוש אחריו, ובניסיון למצוא את הלוקולוס הראשון שככל הנראה חבוי בקולוסוס מרודוס. ביוון הם נאלצים להילחם בכת שמקדשת את מסארים, האח השני באטלנטיס, ובגריפון. הם מצליחים להביס את הגריפון ואת הכת, הם חוזרים למוסד, אך חוזרים ללא מרקו והלוקולוס מסיבה מסתורית. ג'ק - נער בן 13. נושא את גן ה G7W, מכונה במוסד קראי מר חייט, כיוון שהוא מחזיק את הצוות שלו ביחד ומחבר ביניהם. אלי - נערה שנושאת את גן ה G7W, בעלת כישרון למחשבים וסייבר. מכונה במוסד קראי אשת המכשירים, כיוון שהיא פועלת בקלות עם מכשירים אלקטרוניים. קאס - נער שנושא את גן ה G7W, בעל זיכרון צילומי. מכונה במוסד קראי מר שיט כיוון שיש לו יכולות ניווט בלתי רגילות. מרקו - נער שנושא את גן ה G7W, מכונה איש השרירים כיוון שיש לו יכולות פיזיות מוגברות. פרופסור ביגאד - המנהל של המחקר הגנטי במוסד קראי, מנסה לעזור כמה שאפשר לארבעת הנערים האח דימטיריוס - מנהיג המקדש של מסארי . טורקין (אדום הזקן) - אדם ממורמר ועצלן, אבל קשוח וחזק, עם אוצר מילים קטן למדי, שנשלח למשימות עם הנערים. והוא נוטה להסתבך בצרות. הקולוסוס מרודוס פיטר לרנג'יס, הקולוסוס מתעורר, ידיעות ספרים, 2013 סקירה של הספר BEST SELLERS> CHILDRENS MIDDLE GRADE, באתר ניו יורק טיימס, 3 במרץ 2013 For Children’s Books in 2013, Divergent Led the Pack, אתר publishersweekly.com
סער צור

סער צור (נולד ב-1973) הוא קצין בצה"ל בדרגת אלוף אשר שימש כמפקד הגיס הצפוני ומפקד מערך התמרון בזרוע היבשה. קודם לכן שימש כמפקד עוצבת הפלדה, מפקד מל"י, מפקד עוצבת סיני, ראש מחלקת תכנון וארגון בזרוע היבשה ומפקד חטיבה 401. צור התגייס לצה"ל ב-1991 ושובץ בחטיבה 188. לאחר שסיים קורס קצינים עבר לשרת בחטיבה 401, שירת כלוחם וכקצין בחיל השריון. הדריך בקורס קציני שריון ושימש ראש לשכת מפקד פיקוד הצפון. בשנת 2002 הועלה לדרגת סא"ל ומונה למפקד גדוד 74, ושימש בתפקיד עד שנת 2004. בהמשך שימש כסגן מפקד חטיבת בנימין. ב-2005 מונה לקצין אג"ם של אוגדת איו"ש. בשנת 2008 הועלה לדרגת אל"ם ומונה למפקד חטיבה 8, ושימש בתפקיד עד שנת 2010. ב-8 ביולי 2010 מונה למפקד חטיבת בנימין, ושימש בתפקיד עד 10 ביולי 2012. ביולי 2012 מונה למפקד חטיבה 401, והוביל את החטיבה בין היתר במהלך מבצע צוק איתן, את תפקידו סיים ב-25 באוגוסט 2014. לאחר מכן מונה לראש מחלקת תכנון וארגון בזרוע היבשה בין השנים 2014–2016. ב-13 ביולי 2016 הועלה לדרגת תא"ל ומונה למפקד עוצבת סיני ובמקביל מונה במאי 2017 למפקד מל"י. ב-18 בפברואר 2018 סיים את תפקידו כמפקד עוצבת סיני, וב-18 באפריל 2019 סיים את תפקידו כמפקד מל"י. ב-19 במאי 2019 מונה למפקד עוצבת הפלדה, ובמאי 2021 פיקד עליה במבצע שומר החומות כנגד החמאס והג'יהאד האסלאמי ברצועת עזה. בנובמבר 2021 הועלה לדרגת אלוף ומונה למפקד הגיס הצפוני ומפקד מערך התמרון בזרוע היבשה. צור מפקד על מערך התמרון במלחמת חרבות ברזל, במסגרתו שש אוגדות לחמו בעומק רצועת עזה נגד ארגוני הטרור ובראשם חמאס. בסבב מינויי בכירים שהתקיים באמצע המלחמה, במאי 2024, החליט הרמטכ"ל הרצי הלוי למנות את תא"ל דן גולדפוס למלא את תפקידו של צור. ב-9 באוקטובר 2024 העביר את תפקידי ראש מערך התמרון ומפקד הגיס הצפוני לאלוף דן גולדפוס ויצא לחופשה לקראת פרישה מצה"ל. צור נשוי ואב לשלושה. הוא בעל תואר ראשון בכלכלה מאוניברסיטת בר-אילן ותואר שני במנהל עסקים מהמרכז הבינתחומי. צור בוגר תוכנית קרן וקסנר. מדיה וקבצים בנושא סער צור בוויקישיתוף עמיחי אתאלי, "לא צופה שקט בבילעין למרות שינוי התוואי", באתר nrg‏, 27 ביוני 2011. בן כספית, הכוכבים של "צוק איתן": כך פיצחו הטנקים את תשתית הטרור של חמאס, מעריב השבוע, ‏ 22 באוגוסט 2014. לילך שובל, מח"ט הנח"ל: "לוחמות בעזה ובלבנון? אפשרי, אבל באחריות", באתר ישראל היום, 16 ביולי 2020. מפרי עטו החיים באי-ודאות, באתר ישראל היום, 7 במאי 2019. מיוחד: המח"טים שיתמודדו בעתיד על מושב במטה הכללי, באתר וואלה, 24 בספטמבר 2014 פלורית שויחט, אל"ם צור מונה למח"ט 401: "חותרים לשלום אך מתכוננים למלחמה", באתר צה"ל (דרך ארכיון האינטרנט), 2 באוגוסט 2012 ישי קרוב, בזמן שאנחנו למעלה מישהו הולך למטה, באתר ערוץ 7, 23 ביולי 2014 קובי פינקלר, מח"ט בנימין יקודם, באתר ערוץ 7, 20 ביולי 2015 עדו בן פורת, "לנצח כל אויב בכל זמן ובכל מקום", באתר ערוץ 7, 19 במאי 2019 רשימת המפקדים החדשים בצה"ל, באתר צה"ל, 27 בספטמבר 2021 אמיר בוחבוט‏, פרסום ראשון: הרמטכ"ל קבע - האלוף סער צור לא יתמנה לתפקיד נוסף במטכ"ל, באתר וואלה, 26 במאי 2024 דובר צהל, אלוף דן גולדפוס נכנס לתפקידו כמפקד הגיס הצפוני ומערך התמרון, באתר צהל, ‏10.10.2024 טל לב רם, ‏"נהרוג אותם בתוך המנהרות, הציפייה שלי היא שבמספר ימים בודדים נכריע גדוד של חמאס", באתר מעריב אונליין, 2 במרץ 2018 הבוגרים שלנו, באתר קרן וקסנר ישראל
Passwd

passwd הוא כלי במערכות יוניקס ומערכות הפעלה דמויות יוניקס המשמש לשינוי סיסמת משתמש. הסיסמה הנקלטת מהמשתמש מועברת בפונקציית גיבוב, כאשר רק הפלט של הפונקציה נשמר מטעמי אבטחת מידע. כאשר משתמש מבקש להתאמת, מועברת הסיסמה הנקלטת בתהליך דומה, תוך השוואה למידע השמור במערכת. הפקודה passwd משמשת לשינוי סיסמאות מקומיות, אך מאפשרת גם לשנות סיסמה במערכות אימות מבוזרות, כגון NIS, קרברוס, ו-LDAP. בעבר היה הכרחי להשתמש בפקודות שונות על מנת לשנות סיסמאות בשיטות אימות שונות. לדוגמה, הפקודה לשינוי סיסמה במערכות NIS הייתה yppasswd. דרך זו גרמה למשתמש להיות מודע לשיטת האימות, והביאה לבזבוז קוד. כיום, ברוב המערכות קיימת פקודת passwd אחידה, וביצוע השינוי והחלפת הסיסמה מטופל בצורה שקופה למשתמש באמצעות מודולי אימות הניתנים לחיבור (PAM). פונקציית הגיבוב המשמשת לשמירת הסיסמאות מוכתבת על ידי התצורה של מודול pam_unix.so. כברירת מחדל נעשה שימוש בפוקנציה MD5, אך כיום המודול מכיל גם פונקציות גיבוב הנחשבות חזקות יותר, כגון Blowfish, SHA256 וSHA512. הקובץ /etc/passwd הוא מסד נתונים טקסטואלי המכיל מידע על משתמשים הרשאים להתחבר למערכת או ששייכים אליהם תהליכים. ברוב מערכות ההפעלה הקובץ משמש דרך אחת מני רבות לאחסון מידע על המשתמשים במערכת, המוגדרת ב-Name Service Switch. במערכות יוניקס מודרניות המידע הרגיש על הסיסמאות נשמר בקובץ או מסד נתונים נפרד. שם הקובץ לקוח משימושו המקורי, כקובץ המשמש לאימות סיסמאות. לרוב, לקובץ הרשאות מערכת קבצים המאפשרות לכל משתמש לקרוא אותו, אך רק למשתמש-על לשנותו. הקובץ /etc/passwd מכיל רשומה אחת בכל שורה, אשר מייצגת משתמש יחיד. כל רשומה מכילה שבעה שדות המופרדים בנקודתיים. רשומה טיפוסית יכולה להראות כך: jsmith:x:1001:1000:Joe Smith:/home/jsmith:/bin/sh באופן כללי, השדות, בסדר משמאל לימין, הם כדלקמן: שם משתמש מידע המשמש לאימות הסיסמה; ברוב מערכות ההפעלה המודרניות השדה מכיל x בלבד, והמידע נשמר בקובץ נפרד. כאשר השדה מכיל *, זוהי דרך נפוצה לבטל התחברות למשתמש זה. מזהה משתמש (מספרי) מזהה קבוצה ראשית (מספרי) תיאור מיקום תיקיית בית מעטפת ברירת המחדל הקובץ /etc/shadow נועד להגביר את רמת האבטחה על ידי הפרדת המידע הרגיש על הסיסמאות לקובץ נפרד, אשר רק משתמש-על יכול לקרוא. השימוש בקובץ זה החל בתחילת שנות ה-90. השדות ברשומה בקובץ זה הם כדלקמן: שם משתמש המידע על הסיסמה בפורמט CRYPT, אשר מכיל את מספר פונקציית ההאש, salt, ותוצאת הפונקציה. ! או * מייצגים משתמש נעול. שדה ריק מייצג התחברות ללא סיסמה. זמן שינוי הסיסמה האחרון (בזמן יוניקס) מספר הימים עד שיהיה ניתן לשנות שנית את הסיסמה מספר הימים עד שחובה יהיה לשנות את סיסמה מספר הימים עד להתראה על שינוי סיסמה קרב מספר הימים עד שהמשתמש יחדל לפעול כאשר נדרשת החלפת סיסמה זמן תפוגת המשתמש (בזמן יוניקס) passwd(1) באתר FreeBSD passwd(1) בתיעוד מערכת ההפעלה לינוקס 42.4. Pluggable Authentication Modules, בתיעוד מערכת ההפעלה CentOS 5. 14.2. Support for SHA-256 and SHA-512 passwords, בתיעוד מערכת ההפעלה פדורה 9. passwd(5) - password file, בתיעוד מערכת ההפעלה לינוקס. Understanding /etc/passwd File Format shadow(5) - shadowed password file, בתיעוד מערכת ההפעלה לינוקס.
פלאגורניס

פלאגורניס (שם מדעי: Pelagornis, "פלאגי" מיוונית= ים פתוח, "אורניס" מיוונית=עוף) הוא סוג נכחד של עוף קדום ממשפחת הפלאגאורניתיים, שחי בתקופת האוליגוקן, 28-25 מיליון שנה לפני זמננו. הסוג כלל מספר מינים, בהם פלאגורניס סנדרסי, אשר נחשב לעוף המעופף הגדול ביותר הידוע למדע, לאחר הארגנטוויס - על פי הערכה זהירה מוטת כנפיו הייתה לפחות 6.5 מטרים והוא הגיע למשקל של 22-40 ק"ג, גדול מכל עוף מעופף חי. המין פלאגורניס סנדרסי ידוע ממאובן חלקי אחד המסומן בסימון הקטלוגי PV4768, שנאסף בשנת 1983 בתצורת צ'נדלר ברידג' בקרוליינה הדרומית, בארצות הברית, בעת עבודות לבניית מסוף בשדה התעופה צ'ארלסטון. המאובן נאסף על ידי אלברט סנדרס, האוצר של מוזאון צ'ארלסטון, שוחזר ונחקר על ידי דניאל קספקה מאוניברסיטת דרהאם, אשר בשנת 2014 הגדיר אותו כמין נפרד "סנדרסי" על שם מגלהו. המאובן כולל גולגולת ועצמות שכם, זרוע ורגליים אחוריות. הפלאגורניס משויך למשפחת הפלאגאורניתיים, שכל חבריה נכחדו וידועים כיום ממאובנים בלבד. משפחת הפלאגאורניתיים הופיעו בפלאוקן והגיעה לתפוצה כלל-עולמית על-פני מרבית האוקיינוסים לפני היעלמותה בפליוקן. חברי המשפחה מתאפיינים ב"כעין שיניים": בליטות ארוכות וחדות על המקור שאינן שיניים אמיתיות, אף שהן מתפקדות באופן דומה. הם נחשבו לזמן רב כקרובים של שקנאים, אך כיום סבורים שהם קרובים יותר לאווזאים בקבוצה דמויי-תרנגול. מדיה וקבצים בנושא פלאגורניס בוויקישיתוף פלאגורניס, באתר האנציקלופדיה של החיים (באנגלית) העוף המעופף הגדול בכל הזמנים - איך הוא נשאר באוויר? וידאו בערוץ הסמית'סוניאן באתר יוטיוב (באנגלית) Ksepka. D. T. (2014) "Flight performance of the largest volant bird" Proceedings of the National Academy of Science USA, Vol. 11(29), pp.10624-10629, doi:10.1073/pnas.1320297111
The Eternal Idol

The Eternal Idol הוא אלבומה השלושה עשר של להקת ההבי מטאל הבריטית בלאק סבאת' שיצא לאור בנובמבר 1987. באלבום משתתף לראשונה טוני מרטין כסולן. האלבום הוקלט באולפני "AIR Studios" ֹׁ‏(Associated Independent Recording) שבלונדון. למרות הקרדיט שניתן לדייב ספיץ כבסיסט, נגן הבס באלבום היה למעשה בוב דייזלי. ספיץ ניגן עם הלהקה בסשנים לאלבום שנערכו במונטסראט. הסולן טוני מרטין הובא ללהקה לפני סיום הפקת האלבום, ובחזרות השתתף הסולן ריי גילן. עטיפת האלבום היא מחווה לפסל הצרפתי אוגוסט רודן. האלבום בילה שישה שבועות במצעד בילבורד 200, שם הגיע למקום ה-168. כל השירים נכתבו על ידי טוני איומי ובוב דייזלי (סייע בכתיבה: ג'ף ניקולס) טוני איומי - גיטרה ג'ף ניקולס - קלידים טוני מרטין - שירה בוב דייזלי - גיטרה בס אריק סינגר - תופים משתתפים נוספים בב בוון - כלי הקשה ג'ף גליקסמן - הפקה מוזיקלית מידע על האלבום The Eternal Idol באתר MusicBrainz מידע על האלבום The Eternal Idol באתר AllMusic האלבום The Eternal Idol באתר Discogs האלבום The Eternal Idol באתר ספוטיפיי מידע אודות אלבומי "בלאק סאבאת'", באתר Billboard ביקורת וסיקור על האלבום, באתר Allmusic דירוג אלבומי "בלאק סאבאת'", באתר הרולינג סטון ביקורת על האלבום, באתר הSputnikmusic
לואי סלדאן

לואי סַלָאדן (בצרפתית: Louis Saladin) היה מלחין שפעל במאה ה-17 בפרובאנס, צרפת. סלדאן כתב סגנון הבארוק והוא זכור בעיקר הודות לקשריו עם הקהילה היהודית בפרובאנס והיצירות שהלחין לפי הזמנת בני הקהילה. יצירתו "קנטיקום הבראיקום", שאותה גילה מחדש המוזיקולוג הישראלי ישראל אדלר, היא יצירתו המוכרת ביותר בימינו. היא הוזמנה לכבוד ברית המילה של בן אחד מנגידי הקהילה וייתכן שנכתבה במטרה לרצות את האורחים לא-יהודים שהוזמנו לטקס היהודי. לואי סלדאן, באתר MusicBrainz (באנגלית) לואי סלדאן, באתר Discogs (באנגלית) קנטטה לברית מילה חלק 1 הועלה ל YOUUBE על ידי Coro Juvenil Adrogué ילד היולד-חלק 2 מתוך הקנטטה לברית מילה הועלה ל YOUTUBE על ידי Coro Juvenil Adrogué לואי סלדין, דף שער בספרייה הלאומית ויליאם אליאס, "ישראל אדלר" במילון גרוב למוזיקה ומוזיקאים אונליין ערך זה הוא קצרמר בנושא מוזיקאים. אתם מוזמנים לתרום לוויקיפדיה ולהרחיב אותו.
שארל בראון-סקאר

שארל-אדווארד בראון-סקאר (Charles-Édouard Brown-Séquard; ‏8 באפריל 1817 – 2 באפריל 1894) היה פיזיולוג ונוירולוג צרפתי יליד מאוריציוס, שפעל גם בארצות הברית ובשווייץ. היה הראשון שתיאר את תסמונת בראון-סקאר (1850), שנקראה בהמשך על שמו. נולד בפור לואי במאוריציוס, לאב אירי-אמריקאי ואם צרפתייה. סיים לימודי רפואה בפריז ב-1846, וחזר למאוריציוס. ב-1852 עבר לארצות הברית וערך מחקרים בקולג' הרפואי של וירג'יניה. ב-1853 נישא לאלן האמריקאית ועבר עימה לפריז. ב-1854 חזר למולדתו מאוריציוס וניהל שם את בית החולים לכולרה. ב-1855 עבר שוב לעבוד בווירג'יניה, אך במהרה חזר לפריז, בה שכר וניהל מעבדת מחקר קטנה עד 1857. ב-1858 עבר ללונדון ועבד בבית חולים למשותקים ואפילפטים, שם התמחה בפתולוגיות של מערכת העצבים. ב-1860 התמנה לחבר בחברה המלכותית של לונדון. ב-1864 חזר שוב לארצות הברית, שם מונה למרצה בפיזיולוגיה ונוירופתולוגיה בהארוורד. באותה שנה נפטרה אשתו הראשונה. ב-1869 חזר לפריז ושימש כמרצה בבית הספר לרפואה, וב-1872 עבר לעבוד בניו יורק. באותה שנה נשא בשנית, את האמריקאית מריה רבקה קרלייל. ב-1875 חזר לפריז, וב-1877 עבד כמרצה לפיזיולוגיה בז'נבה. באותה שנה נפטרה אשתו השנייה, והוא נישא בשלישית, לאנגלייה אליזבת אמה דקין. לבסוף, ב-1878, חזר לפריז ושימש כמרצה לרפואה ניסויית בקולז' דה פראנס, עד מותו. הוא מת ב-1894, שלושה חודשים לאחר שלקה בפלביטיס, וזמן קצר לאחר מות אשתו השלישית. נקבר בפריז בבית הקברות מונפרנאס. בראון-סקאר היה הראשון שתיאר את תסמונת בראון-סקאר (1850), שנקראה בהמשך על שמו. התסמונת מתבטאת באובדן תחושה סנסורית ותפקוד מוטורי של הגוף, הנגרמים בשל חיתוך חלקי של צד לטרלי (ימני או שמאלי) של חוט השדרה. הוא תיאר סוג פגיעה זה לאחר שצפה במצבים בהם נגרמה תסמונת זו לאיכרים שעסקו בחיתוך קני סוכר במאוריציוס. בראון-סקאר תרם גם למחקר ולידע אודות מערכת הדם, מערכת העצבים והמטבוליזם. הוא פרסם כ-500 מאמרים. מדיה וקבצים בנושא שארל בראון-סקאר בוויקישיתוף שארל בראון-סקאר, באתר "Find a Grave" (באנגלית) שארל בראון-סקאר, באתר אנציקלופדיה בריטניקה (באנגלית) Charles Edouard Brown-Sequard, Aim25 Ruch, Theodore C., "Charles Edouard Brown-Séquard (1817-1894)", Yale Journal of Biology and Medicine 18(4), March 1946, pp. 227–238.
ג'רולד זכריאס

ג'רולד ריינאך זכריאס (באנגלית: Jerrold R. Zacharias; ‏23 בינואר 1905 – ‏ 16 ביולי 1986) היה פיזיקאי גרעין יהודי אמריקאי, פרופסור ב-MIT. חבר האקדמיה הלאומית למדעים של ארצות הברית. זכריאס נולד בג'קסונוויל שבמדינת פלורידה, בן למשפחה יהודית. הוא עבד במעבדת הקרינה ב-MIT וכן בפרויקט מנהטן. הוא עזר לבנות את המחלקה לפיזיקה ב-MIT אחרי מלחמת העולם השנייה והיה אחראי לגיוסם של ברונו רוסי וויקטור וייסקופף למכון. בתקופת המלחמה הקרה ניהל כמה מחקרים הקשורים לביטחון שהתבצעו ב-MIT, ומאוחר יותר יסד וניהל את הוועדה ללימוד מדע הפיזיקה (Physical Science Study Committee), שהייתה בעלת השפעה רבה בשינוי החינוך לפיזיקה בארצות הברית אחרי שיגור הספוטניק בברית המועצות ב-1957. זכריאס פיתח את הגרסה הראשונה של שעון מבוסס קרן צזיוםשנקרא לעיתים קרובות שעון אטומי ומאוחר יותר התקבל כסטנדרט למדידת זמן. ב-1954 העיד זכריאס בוועדה לקביעת אישור ביטחוני של רוברט אופנהיימר, שם הואשם כשותף בקנוניה לפגוע בביטחון הלאומי של ארצות הברית המכונה ZORC (ראשי תיבות של זכריאס, אופנהיימר, רבי וצ'ארלס לוריצן - באנגלית Zacharias, Oppenheimer, Rabi, Charles Lauritsen). מאוחר יותר נחקר על ידי סוכנים של הסנטור ג'וזף מקארתי. הוא לא שיתף פעולה, למרות שהיה חשש שיאבד את משרתו. בשנת 1957 נבחר כחבר האקדמיה הלאומית למדעים של ארצות הברית. ב-1961 קיבל את מדליית ארסטד (Oersted Medal) על חינוך לפיזיקה. בתקופת הממשל של הנשיא לינדון ג'ונסון עבד זכריאס עבור המשרד של הבית הלבן למדע וטכנולוגיה. באמצע שנות ה-60 העביר סדרה של הרצאות באוניברסיטת טאפטס שפעלה כקטליזטור ליצירת הארגון החלוצי של אמנים בבתי הספר "מורים וסופרים משתפים פעולה". זכריאס המשיך לדחוף לרפורמות חינוכיות במשך שנות ה-60 וה-70 על ידי פרויקטים כמו מחקר מדעי בסיסי וסדרה בטלוויזיה החינוכית Infinity Factory. הוא היה גם המייסד של מרכז לפיתוח חינוכי (Education Development Center), מוסד ללא כוונת רווח שמפתח תוכניות לימודים במדע ומתמטיקה. זכריאס נפטר בגיל 81. Jack S. Goldstein, A Different Sort of Time: The Life of Jerrold R. Zacharias, MIT Press, 1992. ג'רולד זכריאס, באתר פרויקט הגנאלוגיה במתמטיקה ג'רולד זכריאס באתר האקדמיה הלאומית למדעים של ארצות הברית Jerrold Zacharias, Array of Contemporary American Physicists Norman F. Ramsey, R. Zacharias (1905-1986): A Biographical Memoir, Biographical Memoirs 68 (1995), National Academy of Sciences In Memoriam: Jerrold R. Zacharias, Norman Ramsey, Jerrold R. Zacharias, Hechinger, Fred M. "About Education: An Experiment in 'Activism,'" New York Times (Dec. 4, 1979).